b'\n_START_ARTICLE_\nTetija (vandenynas)\n_START_PARAGRAPH_\nTetija \xe2\x80\x93 mezozojaus eros vandenynas tarp senovini\xc5\xb3 Gondvanos ir Laurazijos \xc5\xbeemyn\xc5\xb3.\n_START_SECTION_\nE. Ziuso teorija\n_START_PARAGRAPH_\n1893 m., tirdamas Alp\xc4\x97se ir Afrikoje rastas fosilijas, geologas Eduardas Ziusas (Eduard Suess) i\xc5\xa1k\xc4\x97l\xc4\x97 teorij\xc4\x85, kad tarp Laurazijos ir Gondvanos plyt\xc4\x97jo sekli vidin\xc4\x97 j\xc5\xabra, kuri\xc4\x85 jis pavadino senov\xc4\x97s graik\xc5\xb3 j\xc5\xabros deiv\xc4\x97s, vandenyn\xc5\xb3 ir did\xc5\xbei\xc5\xb3j\xc5\xb3 upi\xc5\xb3 motinos Tetijos vardu. V\xc4\x97liau, \xc4\xafsitvirtinus A. Vegenerio plok\xc5\xa1\xc4\x8di\xc5\xb3 tektonikos teorijai, E. Ziuso teiginiai buvo gerokai modifikuoti, bet pagrindin\xc4\x97 koncepcija i\xc5\xa1liko ta pati.\n_START_SECTION_\n\xc5\xa0iuolaikin\xc4\x97 koncepcija\n_START_PARAGRAPH_\nTetijos vandenyno pavadinimas \xc4\xafvairiuose \xc5\xa1altiniuose vartojamas bent keturiomis reik\xc5\xa1m\xc4\x97mis, vadinant j\xc4\xaf taip pat ir Tetijos j\xc5\xabra: pradedant pla\xc4\x8diu vandenynu \xc4\xaf rytus nuo Pang\xc4\x97jos ir baigiant siaura daug v\xc4\x97lesnio laikotarpio \xe2\x80\x9erankove\xe2\x80\x9c tarp Laurazijos ir Gondvanos \xc5\xbeemyn\xc5\xb3. Diskutuojama ir d\xc4\x97l to, ar tai buv\xc4\x99s gilus, ar seklus vandens telkinys._NEWLINE_Ma\xc5\xbedaug prie\xc5\xa1 250 mln. met\xc5\xb3, permo periodo pabaigoje (kai kuri\xc5\xb3 \xc5\xa1altini\xc5\xb3 duomenimis \xe2\x80\x93 triaso periodo prad\xc5\xbeioje), C raid\xc4\x97s formos Pang\xc4\x97jos \xc5\xbeemyno pietin\xc4\x97je dalyje, senovinio Paleotetijos vandenyno pakra\xc5\xa1tyje, \xc4\x97m\xc4\x97 formuotis riftas, atskyr\xc4\x99s nuo Pang\xc4\x97jos kontinentinio \xc5\xa1elfo dal\xc4\xaf - Kimerijos tektonin\xc4\x99 plok\xc5\xa1t\xc4\x99. \xc5\xa0i per 60 mln. met\xc5\xb3, jud\xc4\x97dama \xc4\xaf \xc5\xa1iaur\xc4\x99, pasiek\xc4\x97 Laurazij\xc4\x85._NEWLINE_Juros periodo laikotarpiu (prie\xc5\xa1 150 mln. met\xc5\xb3) Kimerija visi\xc5\xa1kai susijung\xc4\x97 su Laurazija._NEWLINE_\xc5\xa0iuo metu buvusios Tetijos vietoje plyti Indija, Indonezija ir Indijos vandenynas, o Turkija, Irakas ir Tibetas \xe2\x80\x93 Kimerijos vietoje. Dabartiniai Tetijos liku\xc4\x8diai \xe2\x80\x93 Vidur\xc5\xbeemio, Juodoji, Kaspijos ir Aralo j\xc5\xabros._NEWLINE_Tetijos vandenynas labai svarbus ir paleontologini\xc5\xb3 tyrin\xc4\x97jim\xc5\xb3 po\xc5\xbei\xc5\xabriu, kadangi jo pakra\xc5\xa1\xc4\x8diuose buvo susiformavusi did\xc5\xbeioji to laikotarpio vandenyninio \xc5\xa1elfo dalis, pasi\xc5\xbeym\xc4\x97jusi labai didele biologine \xc4\xafvairove.'